Lørdag den 3. juni var der brand på Thisted Sygehus, hvor en patient blev anholdt for brandstiftelse og trusler mod brandfolk og sygehuspersonalet. Branden opstod på det medicinske sengeafsnit M5, som varetager behandling af patienter med blodprop i hjernen og uhelbredeligt syge patienter indlagt til lindrende behandling. I alt blev 32 patienter fra de medicinske- og kirurgiske sengeafsnit evakueret til forhallen, opvågningen, ambulatorium og akutområdet, fortæller Grethe Kirk, der er matrikelchef på sygehuset i Thisted, der hører under Aalborg Universitetshospital. - Vi lukkede for akut indtag af patienter lørdag til søndag, men siden søndag klokken 10 har vi igen taget imod akutte patienter, og der har været tilbageflytning til det ene af de evakuerede sengeafsnit, fortæller hun. Et sengeafsnit er stadig for ødelagt Det andet evakuerede sengeafsnit er stadig i gang med at blive gjort rent af Skadeservice, men Teknisk Afdeling på sygehuset vurderer, at klargørelsen og tilbageflytningen kan tage op til en måned. Derfor bliver patienter genhuset andre steder på sygehuset, fortæller Grethe Kirk. - For nogle patienter har evakueringen været en voldsom oplevelse, og de bliver tilbudt psykologsamtale efter behov. Ligeledes har det været en voldsom oplevelse for det direkte involverede personale, som også bliver tilbudt psykologsamtale, fortæller hun. Den 56-årige mand, der blev anholdt for brandstiftelsen er indlagt på sygehuset igen, og ovenpå hændelsen lørdag er sikkerhedsforanstaltningerne blevet gennemgået. - Efter sådan en situation går vi altid vores beredskabsplan igennem, men vi finder umiddelbart ingen grund til at ændre den nuværende beredskabsplan, slår Grethe Kirk fast. Under branden blev otte personer udsat for røg, og derfor fik de efterfølgende behandling for mulige røgskader. Det var fem patienter og tre ansatte. Politiet modtog alarmen om branden lørdag formiddag klokken 11.27.

Opsummering:
Det var en patient, der lørdag formiddag startede en brand på Thisted Sygehus. Patienterne er tilbage, men en afdeling er stadig for skadet efter branden.